བཀའ་བརྒྱད་ཆེན་མོ་གསང་བ་ཟིལ་གནོན་ལས༔ བཟླས་པ་སྔགས་ཀྱི་པྲ་ཁྲིད་བཞུགས༔
༁ྃ༔ གསང་བ་ཟིལ་གནོན་ལྷ་ལ་འདུད༔ ས་མ་ཡ༔ རྒྱ་རྒྱ་རྒྱ༔ བདག་འདྲ་པདྨ་འབྱུང་གནས་ཀྱིས༔ སྙིང་པོ་སྔགས་ཕྲེང་རྣམ་དབྱེ་བཤད༔ དབྱངས་ཅན་མཚོ་རྒྱལ་གཟུངས་ཀྱིས་ཟུངས༔ རིག་ཆེན་གསང་བའི་གཏེར་དུ་སྦོས༔ ལས་འཕྲོ་ཅན་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ ཕྱི་ནང་བསྐྱེད་རྫོགས་ཀྱི་རྣམ་དབྱེ་མང་ཡང་༔ གཞི་ཆོས་དབྱིངས་དང་ལམ་སྤྲོ་བསྡུའོ༔ དང་པོ་གཞི་ཆོས་དབྱིངས་དང་ལམ་སྤྲོ་བསྡུ་ནི༔ འཁོར་འདས་ཀྱི་བྱེད་པོ་རང་སེམས་གཅིག་གི་རྩལ་ལས་སྣ་ཚོགས་གྲུབ་ཅིང་༔ མཐའ་དབུས་བྲལ་བས་ཁྱབ་བརྡལ༔ མ་འགགས་པས་ཟང་ཐལ༔ དངོས་མ་གྲུབ་པས་སྟོང་པ༔ སྣ་ཚོགས་འཆར་བས་རྒྱ་ཡན༔ འཁོར་འདས་མཉམ་པས་རོ་གཅིག༔ དབྱེ་བ་མི་ཕྱེད་པས་ཟུང་འཇུག༔ སྒྲིབ་པ་མེད་པས་ཀ་དག༔ ཀུན་ཏུ་རིག་པས་ཁྲེགས་ཆོད༔ དེ་ཕྱིར་གཞིའི་རིག་པ༔ ཨ་ཏི་བྱ་བྲལ་གྱི་ངང་དུ་གནས་པས༔ རྣལ་འབྱོར་ལྟ་བ་མངོན་གྱུར༔ བསྒོམ་པ་མཐར་ཕྱིན༔ སྤྱོད་པ་འཛིན་གཞི་བྲལ༔ འབྲས་བུ་གདེང་དང་ལྡན་ཏེ༔ འཁོར་འདས་རིས་མེད་རྣམས་ལ༔ ལམ་བསྐྱེད་རིམ་མི་དགོས་ཀྱང་༔ འབྲིང་ས་མཚམས་པ༔ ནམ་ཟླ་སྟོན་ཀའི་སོ་ནམ་འདྲ་བ་རྣམས༔ བསྙེན་སྒྲུབ་དང་བསྐྱེད་རིམ་གཙོ་ཆེ་སྟེ༔ དེ་ཡང་རྫོགས་རིམ་བྲལ་བས་བསྐྱེད་རིམ་ཁོ་ནའི་རྒྱུར་གྱུར་ན༔ ཆུ་རྡོ་དར་གྱིས་བཏུམས་པ་ལྟ་བུའམ༔ བྱེ་མ་ལ་སོ་ནམ་དུ་རེ་བ༔ དབྱར་གྱི་རྩི་ཤིང་ཕུབ་གཡོགས་ཀྱིས་གཏུམས་པ་ལྟ་བུའོ༔ ཅིའི་ཕྱིར་ཞེ་ན་གཞི་མི་གཡོ་བའི་ཏིང་ངེ་འཛིན༔ ལམ་བཟོད་པ་གསུམ་གྱི་གོ་ཆ༔ གྲོགས་བརྩོན་འགྲུས་ཅན་གྱི་ཉམས་ལེན་གཅིག་དགོས༔ དེ་ལ་གཞི་ཏིང་ངེ་འཛིན་ལམ་བསྐྱེད་རིམ༔ འབྲས་བུ་རྫོགས་པའི་རིམ་པ་གསུམ་དང་ལྡན་པར་བྱའོ༔ དེ་ཡང་ཕྱི་ནང་རྟེན་འབྲེལ་དང་ལྡན་པའི་རྣལ་འབྱོར་པས༔ ཡི་དམ་ལྷའི་བསྐྱེད་རྫོགས་སྒྲུབ་པ་ཉམས་སུ་ལེན་པའི་ཚེ་ལུས་ཡི་དམ་ལྷ་ཡི་རྣལ་འབྱོར་ནི༔ ༈ སྐད་ཅིག་སྟོང་པའི་ངང་ལས་ལྷ་གང་རུང་གསལ་གདབ་ཚེ༔ དེ་ཡང་སྟོང་པ་ཆུ་ཟླའམ༔ འཇའ་ཚོན་ལྟ་བུར་སྣང་ལ་རང་བཞིན་དང་བྲལ་བ་ཕྱི་ནང་ཟང་ཐལ་ཅན༔ ཞལ་ཕྱག་དང་རྒྱན་རྫོགས་པ༔ ཞི་དྲག་གང་ལྟར་བསྒོམས་ཀྱང་སྙིང་ཁར་ཙིཏྟ་རང་བྱུང་གསལ་བའི་སྒྲོན་མེའི་ནང་དུ་ཞི་བར་གདན་སྐྱོན་གྱིས་མ་གོས་པདྨ་༔ དྲག་པོ་ལ་ཉི་ཟླ་ཁ་སྦྱོར༔ ཞི་མ་ཁྲོ་ལ་སུམ་བརྩེགས༔ དེའི་སྟེང་དུ་ལྷ་ཞི་བ་རྣམས་ལ་ཧྲཱི་མ་ཧཱུྃ༔ ཁྲོ་བོ་ལ་ཧཱུྃ༔ ཁྲོ་མོ་ལ་བྷྱོཿ དེ་ཡང་སྟ་གོན་ལྷའི་རྒྱུད་དང་བསྟུན༔ སྲོག་ཡི་གེ་མདུན་རྩའི་གདོང་ལ་གཏད༔ དྲང་པོ་མ་ཡོ་བར་འགྲེངས་ཐབས་ཀྱིས་བསྒོམས༔ ཁྱད་པར་ནི༔ ཕྲ་ཞིང་ཕྲ་བ་བ་སྤུས་བྲིས་པ་ཙམ༔ རེས་འགའ་སྤྲོ་བའི་ཚེ༔ སྣོད་བཅུད་ཁྱབ་པའི་སྟོང་གཟུགས༔ རེས་འགའ་ལུས་ཚད་དང་སྤུས་བྲིས་པ་ཙམ༔ དབྱིབས་ནི་རང་གཞུང་ལྟ་བུའི་སྐུ་མདོག་ལ༔ ཞི་བ་རྣམས་འོད་ཟེར་འཕྲོ་ཞིང་མདངས་དང་ལྡན་པ༔ དྲག་པོ་རྣམས་ཚ་ཚྭ་མེ་རི་འབར་ཞིང་ཕེཾ་སྒྲ་དང་ལྡན་པ༔ མཁའ་འགྲོ་རྣམས་འཇམ་མཉེན་འཁྱུགས་པ་ལ་དྭངས་ཆ་ཆེ་བ་འོད་ཟེར་གྱི་རྣམ་པ་ལྟ་བུ་གསལ་གདབ༔ གཉིས་པ་སྔགས་ཕྲེང་ནི༔ ལྷ་ཞི་བའི་སྔགས་དལ་ཞིང་ལྷོད་པ༔ གངྒཱ་དལ་འབབ་ལྟར་འཁོར༔ དྲག་པོའི་རིགས་རྣམས་གཅོང་རོང་ཟབ་མོའི་ཆུ་ལྟར་སི་ལི་ལི་འཁོར་བ༔ མཁའ་འགྲོ་རྣམས་ཁ་སོའི་ཆུ་འགུལ་བ་ལྟར་མྱུར་ལ་འཇམ་པར་འཁོར༔ སྲོག་ཡིག་ཡབ་ཀྱི་མདངས་དང་༔ སྔགས་ཕྲེང་ཡུམ་གྱི་མདངས༔ ཕོ་རྒྱུད་གཡས་སུ་འཁོར༔ མོ་རྒྱུད་གཡོན་དུ་འཁོར༔ སྔགས་ཕྲེང་ལུག་རྒྱུད་བར་མ་ཆད་པ་ལྟར་རམ༔ སྔགས་ཕྲེང་བའི་རྣམ་པ་འོད་ཟེར་ཕྲེང་ཐག་གི་རྣམ་པ༔ འོད་ཟེར་ཡང་ཕལ་ཆེར་དམར་སྔོ་དཀར་ལྗང་ངོ་༔ བྲོས་དེད་ཀྱི་ཚུལ་ལམ༔ གདན་ལ་ཁབ་འཛུགས་པ་ལྟར་འཁོར༔ ཡབ་ཡུམ་སྤྲོ་བསྡུའི་སྔགས་ནི༔ ཡབ་ཀྱི་ཞལ་ནས་ཡུམ་གྱི་ཞལ་དུ་ཞུགས༔ དབུ་མའི་ལམ་རྒྱུད་ནས༔ གསང་བའི་གནས་ནས་མར་དྲངས་ཏེ་འགལ་མེ་འཁོར་བ་ལྟར་འཁོར་བར་བསྒོམ༔ དེ་ཡང་སྲོག་ཡིག་མི་འགུལ་ཞིང་སྔགས་ཕྲེང་འཁོར་བར་བྱ༔ ཅིའི་ཕྱིར་ཞེ་ན་མིག་འབྲས་འགུལ་ཚེ་ལུག་རྒྱུད་བྱེར་བ་ལྟར་འགྱུར་རོ༔ དེ་བཞིན་དུ་ལྟ་སྟངས་ལུས་གནད་གསུམ་ཡང་བྱ༔ ལྟ་སྟངས་ནི༔ མིག་སྣ་རྩེར་ཕབ་སྟེ་ལུག་གུ་རྒྱུད་མི་འགུལ་བར་བཞག༔ ལུས་གནད་དྲང་ཞིང་བློ་ལྷོད་པར་བྱ༔ རླུང་སེམས་གཅིག་ཏུ་དྲིལ་ལ༔ མ་ཡེངས་པའི་དྲན་རྫི་དང་བཅས་ནས་བཞག༔ སྔགས་ཀྱི་སྐྱོན་བདུན་ནི༔ ཡེངས་ན་བྱིང་བའི་སྐྱོན༔ རྨུགས་ན་མི་གསལ་བའི་སྐྱོན༔ བྲེལ་ན་མ་དག་པའི་སྐྱོན༔ ཐང་ལྷོད་ལེ་ལོའི་སྐྱོན༔ འཆལ་གཏམ་ཚིག་འབྲེལ་བར་ཆད་ཀྱི་སྐྱོན༔ དེ་ལྟར་སྐྱོན་བདུན་གྱིས་མི་གོས་པར་བྱ༔ སྔགས་གཙང་བ་དག་པ་སྒྲ་རིང་ཐུང་སྙོམས་པ་གསལ་བ་ཕལ་ཆེར་གྲོགས་ཀྱིས་གོ་ཙམ་བཟླ༔ རྦད་བསྐུལ་དམོད་པའི་སྔགས་ནི༔ ལྕགས་ཞུན་གྱི་ཚ་ཚྭ་ཁོལ་བ་ལྟར་ཐོ་རོ་རོ་བཟླ༔ ཕྲིན་ལས་བཞི་ཡི་སྔགས་ནི༔ ཞི་བའི་སྔགས་འཇམ་ལ་རིང་བ༔ རྒྱས་པ་བརྗིད་ལ་རྔམ་པ༔ དབང་མྱུར་ལ་གཙང་བ༔ དྲག་པོ་རྣོ་ལ་མྱུར་བའོ༔ སྔགས་སྒྲ་ཡང་བུང་བ་རྩིས་མྱོས་པའི་སྒྲ་ལྟར་སྙན་པ་རང་སྒྲ་ཅན་དུ་བཟླའོ༔ གསུམ་པ་སྤྲོ་བསྡུ་ནི༔ སྔགས་བཟླས་པའི་ཚེ༔ གཅིག་ལས་གཉིས་མཆེད་ཀྱི་ཚུལ་དུ་གྱུར་ནས་ལུས་ཀྱི་ནང་ཐམས་ཅད་གང་༔ རིམ་བཞིན་བ་སྤུའི་བུ་ག་ནས་འཕྲོས་པས་སྣོད་བཅུད་ཐམས་ཅད་སྔགས་ཀྱི་རང་སྒྲ་དི་རི་རི་སྒྲོག་པར་བསམ༔ སྔགས་སྒྲ་ལས་སྤྲོས་པའི་ལྷ་མོ་མཆོད་རྫས་འཛིན་མ་དཔག་ཏུ་མེད་པ་སྤྲོས་ནས་ཕྱོགས་བཅུའི་སངས་རྒྱས་བྱང་སེམས་ཐམས་ཅད་ལ་མཉེས་པའི་མཆོད་པ་ཕུལ༔ ཚུར་བསྡུས་པས་སངས་རྒྱས་བྱང་སེམས་ཀྱི་བྱིན་རླབས་ཐམས་ཅད་འུབས་ཀྱིས་བསྡུས་ནས་རང་ལ་ཐིམ་པར་བསམ༔ ཟིལ་གྱིས་གནོན་པའི་སྔགས་ཕྲེང་སྔར་ལྟར་འཕྲོས་པ་ལས་རང་འདྲ་བའི་ཁྲོ་བོའམ་ཞི་བ་དཔག་ཏུ་མེད་པར་གྱུར་ལ༔ ཕ་རོལ་གྱི་གཟི་བརྗིད་ཐམས་ཅད་ཟིལ་གྱིས་མནན་པས་ཕ་རོལ་ཞུམ་སྟེ་དབང་དུ་འདུས་པར་བསམ༔ དབང་དུ་སྡུད་པ་ནི༔ རང་གི་ཐུགས་ཀ་ནས་སྔགས་ཕྲེང་སྤྲོས་པ་ལས་རང་འདྲ་བའི་ཁྲོ་བོ་དང་མཁའ་འགྲོ་ལས་བཞིའི་ཕྲིན་ལས་ཕྱག་མཚན་དཔག་ཏུ་མེད་པ་འཕྲོས་ནས་ཕ་རོལ་གྱི་སྟོབས་བསོད་ནམས་ཐམས་ཅད་ཤོག་སྐྱ་རླུང་གིས་བསྐྱོད་པ་ལྟར་བསྡུས་ནས་རང་ལ་ཐིམ༔ གཞན་ཡང་ཕྱི་སྣོད་ཀྱི་བཅུད་ཐམས་ཅད་རང་ལ་ཐིམ་པས་གཟི་བརྗིད་བཀྲག་མདངས་རྒྱས་ཏེ་ཀུན་གྱིས་ཕྱག་འཚལ་ཞིང་མཆོད་བསྟོད་ཕུལ་བར་བསམ༔ སྒྲིབ་སྦྱོང་ནི༔ རང་ཉིད་ལྷར་གསལ་བའི་སྤྱི་བོར་ཡེ་ཤེས་སེམས་དཔའ་རིགས་བདག་གི་རྣམ་པར་བཞུགས་པའི༔ སྐུ་ལས་བདུད་རྩིའི་རྒྱུན་བབས་ལུས་གང་ནད་གདོན་སྡིག་སྒྲིབ་ཐམས་ཅད་དུད་ཁུ་སོལ་ཁུའི་རྣམ་པར་འོག་སྒོ་ནས་ཐོན་ཏེ༔ ས་རིམ་པ་དགུའི་འོག༔ འཆི་བདག་ལས་ཀྱི་གཤིན་རྗེའི་ཁར་སོང་བས་ངོམས་ཤིང་ཚིམས་ཏེ་བླ་མེད་བྱང་ཆུབ་ཐོབ་པར་བསམ༔ ཚར་གཅོད་པའི་སྔགས་ཕྲེང་ནི༔ སྔར་ལྟར་དྲག་ཏུ་འཁོར་བས༔ སྔགས་ཕྲེང་ལས་རང་འདྲ་བའི་ཁྲོ་བོ་དང་ཕྱག་མཚན་རྡུལ་ལྟར་འཁྲིགས་ནས་ཕ་རོལ་གནོད་བྱེད་ཐམས་ཅད་དུམ་བུར་གཏུབ་ཅིང་རབ་ཏུ་བསྲེགས་ནས་མིང་ཡང་མེད་པར་བསམ༔ འགུགས་པའི་སྔགས་ཕྲེང་ནི༔ སྔགས་ཕྲེང་འཁོར་བས་སྔགས་ལ་འགུགས་བྱེད་ཀྱི་ལས་མཁན་དཔག་ཏུ་མེད་པར་འཕྲོས་དགྲ་བོའི་བླ་སྲོག་རྣམ་པར་ཤེས་པ་བྱིའུ་ཆུང་ཁྲས་ཁྱེར་བ་ལྟར་བཀུག་ནས་གཟུགས་བྱང་ལ་གཉིས་སུ་མེད་པར་བསམ༔ བདག་མདུན་ཡོད་ན་བདག་བསྐྱེད་ཀྱི་སྔགས་ཕྲེང་འཁོར་བ་ལས་འོད་ཟེར་མང་དུ་སྤྲོས་པ་མདུན་བསྐྱེད་ལ་ཕོག་ནས༔ མདུན་བསྐྱེད་ཀྱི་ལྷ་ཐམས་ཅད་ཀྱི་ཐུགས་རྒྱུད་བསྐུལ་བ་ལྟར་གྱུར་ནས་དགྲ་བོ་བཀུག་ཅིང་བསྒྲལ་བས་ཤ་ཁྲག་གིས་ཡི་དམ་ལྷ་ཚོགས་དགྱེས་པར་བསམ༔ ཡང་བདག་མདུན་ཞི་བ་ཡིན་ན༔ སྔགས་འགལ་མེ་ལྟར་འཁོར་ཀྱང་རུང་ངོ༔ ཡང་ཕ་རོལ་མནན་པ་ནི༔ ས་རིམ་པ་གསུམ་གྱི་མཚམས་ལྕགས་ཀྱི་ཁང་སྒྲོམ་ནག་པོ་རྔམ་ལ་འཐུག་པ་ཞིག་གསལ་གདབ༔ སྔགས་ཕྲེང་ལས་སྤྲོས་པའི་ཕོ་ཉ་རྣམས་ཀྱིས་དེའི་སྟེང་དུ་གནམ་ལྕགས་གི་མཆོད་རྟེན་ནག་པོ་བང་རིམ་དགུ་དང་ལྡན་པ་དེ་ལས་མཆོད་རྟེན་བྱེ་བ་ས་ཡ་སྤྲོས་པས་མནན་ཏེ༔ བསྐལ་པ་སྟོང་དུ་ཡང་མི་ཐར་བར་བསྒོམ༔ གཏད་པ་ནི༔ གང་ལ་བཅོལ་བའི་ཡུལ་ལྷ་སྲིན་སྡེ་བརྒྱད་དེའི་རང་གཟུགས༔ ས་ཡིན་ན་ས་རིམ་པ་དགུའི་མཚམས་སུ་ཡོད་པའི་ཁར་གཏད་པས༔ ཁ་བསྡམས་པ་དང་ནམ་ཡང་འབྲོས་ས་མེད་པར་བསྒོམ༔ ཆུ་ཡིན་ན་ཀླུར་སྔར་ལྟར་གཏད༔ སྒབ་འདྲེ་དམ་སྲི་སོགས་སྤྱི་ལ༔ ས་རིམ་པ་གསུམ་གྱི་མཚམས་སུ་ལས་ཀྱི་ཆུ་སྲིན་གྱི་ཁར་གཏད༔ བཟློག་པ་དང་ཟོར་དམིགས་ལ༔ སྔགས་བཟླས་པའི་ཚེ༔ མདུན་བསྐྱེད་དང་ཆོས་སྐྱོང་ལ་ཕོག་པས་དེ་རྣམས་ཀྱི་ལྷ་རང་རང་གི་ཕྱག་མཚན་རྣམས་མེ་དཔུང་གནམ་ལྕགས་ཀྱི་སྒྱོགས་ཐོགས་ནས༔ སྔགས་དྲག་ཏུ་འཁོར་བའི་ཚེ་འཕང་པས་དགྲ་ཡུལ་ཕྱེ་མར་བཤིག་པར་བསམ༔ སྲུང་བའི་སྔགས་ཕྲེང་རྣམས་ནི་སྔགས་འཁོར་བས་ཕྱིའི་ལྷ་ཐམས་ཅད་ཞལ་ནང་དུ་གྱུ་ནས་བསྲུང་བར་བསྒོམ༔ བཟློག་པའི་སྔགས་བཟླས་པའི་ཚེ༔ ཁྲོ་བོ་རྣམས་ཀྱིས་ཕྱི་ལ་གཟིགས་ཏེ་བཟློག་པའི་ལས་མཛད་པར་བསམ༔ ལྷ་དཔའ་གཅིག་ཡིན་ན་སྔར་ལྟར་བསྒོམ༔ འཁོར་མང་ཡིན་ན་སྔགས་བཟླས་ཚེ་གཞན་རྣམས་ཀྱང་འཁོར་རྣམས་ཀྱི་རང་མདོག་སྔགས་ཕྲེང་འཁོར་བར་བསམ༔ མཐུ་གཏད་སྨད་ལས་ཀྱི་སྔགས་བཟླས་ཚེ་རང་གི་ཐུགས་ཀར་ཡི་དམ་སྔགས༔ ཕོ་ཉའི་ཐུགས་ཀར་ཁོ་རང་སྲོག་སྔགས༔ རྦད་སྔགས་རྣམས་འགུགས་འདྲེན་གྱི་ཚུལ་དུ་འཕྲོས༔ བསད་སྔགས་རྣམས་ཐུན་ཁང་ཕྱི་ནང་ལ་རང་སྒྲ་གྲགས་པར་བསམ༔ གཞན་ཡང་ཡི་དམ་ཆེ་རྒྱུད་མ་གཏོགས་དྲག་པོའི་སྔགས་རང་གི་སྙིང་ཁར་མི་འཁོར༔ མདུན་བསྐྱེད་རང་ལ་འཁོར༔ རང་ཉིད་ཡི་དམ་རྩ་སྔགས་སྲོག་ཡིག་མ་བྲལ་བར་བྱ༔ ཕྲིན་ལས་བཞིའི་སྔགས་ཕྲེང་ལྟར་ཡིག་འབྲུ་མི་བསྒོམ་ན་སྒྲ་སྟོང་ཉིད་རང་བྱུང་དུ་ཤེས་པ་རྩོལ་བྲལ་ཨ་ཏིའི་རྣལ་འབྱོར་བྱ༔ དེའི་ཚེ་ཡིག་འབྲུ་དང་སྔགས་ཕྲེང་མི་བསྒོམ་སྟེ༔ སྒྲ་གྲགས་པ་ཡང་སྟོང་པ༔ གནས་པ་ཡང་སྟོང་པ༔ འགགས་པ་ཡང་སྟོང་པ་དཔེར་ན་རྔའི་སྒྲ་ཡང་མིའི་ལག་པའི་འཁྲུལ་འཁོར་ལྟར་ཤེས་པར་བྱའོ༔ སྤྲོ་བ་ཡང་རང་སེམས་ནས་སྤྲོ༔ བསྡུ་བ་ཡང་རང་སེམས་སུ་བསྡུ་ཞིང་བསྐྱེད་རིམ་སྒྱུ་མའི་རྣལ་འབྱོར་བྱའོ༔ རྫོགས་རིམ་ཡང་སྒྱུ་མ་འཁོར་འདས་སྒྱུ་མའི་རང་བཞིན་ཐམས་ཅད་སྒྱུ་མ་ལས་མ་འདས་པས་རྫོགས་རིམ་སྒྱུ་མ་ལྟ་བུའོ༔ རྨི་ལམ་ལྟར་གསལ་བའི་ལྷ་རྣམས་ཀྱང་གཅིག་ལས་གཉིས་སུ་གྱུར་ནས་བདག་སྒྱུ་མའི་རང་བཞིན༔ གཞིའི་སྒྱུ་རྩལ་དེ་ལྟར་རྟོགས་ན་ཡི་དམ་གྱི་ལྷ་མ་བསྒྲུབ་ཀྱང་དགྱེས་ཞལ་མཇལ༔ རྗེས་སུ་དབང་བཞིའི་ངང་བསྲེ་བ་ནི༔ བདག་མདུན་གཉིས་ཡིན་ན༔ མདུན་བསྐྱེད་ཀྱི་དཔྲལ་བ་ནས་ཨོཾ་དཀར་པོའི་རང་བཞིན་སྤྲོས་ནས་རང་གི་སྤྱི་བོར་ཐིམ་པས་ལུས་བདུད་རྩི་དཀར་པོས་གང་དེས་སྐུའི་དབང་ཐོབ༔ མགྲིན་པ་ནས་ཨཱཿདམར་པོ་སྤྲོས་པ་རང་གི་ལྕེ་ལ་ཐིམ་པས་བདུད་རྩིས་ལོངས་སྤྱོད་ཀྱི་འཁོར་ལོ་ལྟེམ་གྱིས་གང་༔ དེས་གསུང་གི་དབང་ཐོབ༔ ཐུགས་ཀ་ནས་ཡི་གེ་ཧཱུྃ་སྔོན་པོ་འཕྲོས༔ རང་གི་ཐུགས་ཀར་ཐིམ༔ བདུད་རྩི་མཐིང་གས་ལྟེམ་གྱིས་གང་༔ དེས་ཐུགས་ཀྱི་དབང་ཐོབ༔ ལྟེ་བ་ནས་སྭཱ་སེར་པོ་འཕྲོས་པ་རང་གི་ལྟེ་བར་ཐིམ༔ བདུད་རྩི་དམར་སེར་གྱིས་སྤྲུལ་པའི་འཁོར་ལོ་གང་༔ དེས་ཡོན་ཏན་གྱི་དབང་ཐོབ༔ གསང་བ་ནས་ཡི་གེ་ཧཱ་ལྗང་གུ་འཕྲོས་པ་རང་གི་གསང་བར་ཐིམ༔ བདུད་རྩི་ལྗང་སྔོན་གྱིས་བདེ་སྐྱོང་འཁོར་ལོ་ལྟེམ་གྱིས་གང་༔ དེས་ཕྲིན་ལས་ཀྱི་དབང་ཐོབ༔ དེ་ནས་མདུན་བསྐྱེད་འོད་དུ་ཞུ་ནས་རང་ལ་ཐིམ་རང་ཡང་རིམ་བཞིན་མི་དམིགས་ཧཱུྃ་ནས་སྤྱི་བོར་བསྡུ་བར་བྱ༔ ཡབ་ཡུམ་ཡིན་ན་ཡབ་ཡུམ་གྱི་གནས་ལྔ་ནས་སྔར་ལྟར་དབང་བླངས་ཡབ་ཡུམ་ཀྱང་རང་ལ་བསྡུ༔ ཉིན་རེ་བཞིན་རིམ་གྱིས་དམིགས་པ་སྤྲོ་བསྡུ་བྱ༔ རྗེས་ཀྱི་རྟགས་ཚད་གྲུབ་རྟགས་ནི༔ དངོས་སུ་ཡི་དམ་ལྷ་མཇལ་བ་དང་༔ ལུང་སྟོན་པ་དང་ཆོས་འཆད་པ་སོགས་དང་ཉམས་འབར་ཞིང་བསྐྱེད་རིམ་སྤྲོ་བ༔ ལུས་བདེ་ཞིང་ཡངས་པ་ནད་ཞི་བ་བཀྲག་མདངས་དང་ལྡན་པ༔ ལོངས་སྤྱོད་འདུ་བ་གཞན་གྱིས་བྱམས་པ་བཀྲ་ཤིས་པའི་རྟགས་འབྱུང་༔ རྨི་ལམ་དུ་ཉི་མ་ཤར་བ་ཆོས་འཆད་པ་དུང་འབུད་པ་རྔ་བརྡུང་བ་དང་༔ གཞན་ཡང་རོལ་མོ་སྣ་ཚོགས་འཁྲོལ་ཞིང་སྒྲ་སྐད་ཆེར་གཡོས་པ༔ གཞན་གྱིས་ཟས་དང་ལོངས་སྤྱོད་སྟེར་བ་ལུས་ལ་འཇའ་ཤར་བ་ཁྲུས་བྱ་ཞིང་གོས་དཀར་གྱོན་པ༔ རྒྱན་གོས་གསར་བུ་ཕུན་སུམ་ཚོགས་པས་བརྒྱན་པ་ཁྲིའི་ཁར་བསྡད་པ༔ དབང་བསྐུར་བ་ཐམས་ཅད་རང་ལ་དད་ཅིང་གུས་པ༔ རྟ་ནོར་ལུག་སོགས་མང་བ་དང་ལོ་ཐོག་ཕུན་ཚོགས་སྐྱེ་བ་ཞིང་བཟོ་བ་ཆུ་འགྱེད་པ་ས་བོན་བཏབ་པ༔ ཀླུ་རྒྱལ་མེ་ཏོག་གླིང་ལ་སླེབས་པ༔ ལྷའི་སྐུ་མདོག་ལྟར་གྱི་མེ་ཏོག་ཐུ་བ་དང་༔ དཀར་གསུམ་གྱི་ཟས་རོ་མྱོང་པ་གྱེན་ལ་འཛེགས་པ༔ ལུས་ཆེ་ཞིང་སྟོང་གསུམ་ཁྱབ་པ༔ རྐང་པ་ཕྱེད་སྐྱིལ་ལམ་དོར་ཐབས་ཀྱིས་གླིང་བཞི་བརྫིས་པ་སྟོང་གསུམ་ལ་ཧཱུྃ་སྒྲ་སྒྲོགས་པ༔ རི་ཉིལ་བ་མཚོ་དཀྲུགས་པ་བྲག་གཤིག་པ་ཆུ་བརྒལ་བ༔ ཟམ་འཛུགས་པ་ཁྱབ་འབངས་མང་པོའི་དཔོན་བྱས་པ་ཁང་པ༔ བརྩེགས་པ་ཚོགས་ཀྱི་འཁོར་ལོ་བསྐོར་བ་བུད་མེད་རྒྱན་ཅན་མང་པོས་དགའ་བའི་ཚུལ་གྱིས་ཟས་སྟེར་བ༔ རིན་ཆེན་སྣ་ཚོགས་རྙེད་པ་སོགས་ནི་གྲུབ་པའི་རྟགས༔ ཁྱད་པར་དྲག་པོའི་གཏོར་ཟོར་རྦད་བསད་དུས་སུ་རལ་གྲིའི་ཁང་ཁྱིམ་ལ་སླེབས་པ༔ ལུས་ལ་གོ་ཆས་བརྒྱན་པ༔ དགྲ་ལ་དམག་དྲངས་ཤིང་ཐུབ་པ༔ གཞན་གྱི་མགོ་སྙིང་ནང་རོལ་གཏོར་བ༔ རྔོན་བཀྱེ་བ༔ ཤ་ཁྲག་འགྱེད་པ༔ གིང་དམར་ནག་གིས་འོ་དོད་འབོད་པ༔ གཅན་གཟན་སྣ་ཚོགས་ཀྱིས་རོ་ཟ་བ༔ ཕ་རོལ་བཙོན་པར་འགུགས་པ༔ གཞན་ལ་མཚོན་བཏབ་པ་ཟོར་འཕང་བ་རི་བོ་མགོ་མཇུག་ལྡོག་པ་ལུས་ལ་མེ་འབར་བ༔ རི་ལ་མེ་བཏང་བ་དྲག་པོའི་ཐུན་བརྡེག་པ་སོགས་རྨིས་པ་ནི་དྲག་པོ་བསྒྲུབས་པས་མངོན་སྤྱོད་གྱིས་ལས་གྲུབ་པའི་རྟགས་ཡིན༔ གཞན་ཡང་འཁྲུལ་ཞིང་རང་ཉིད་ཐུགས་དམ་མི་ལྡན་ན༔ ཕ་རོལ་དམག་དྲངས་ཤིང་རང་ཕམ་པ་གཞན་གྱི་མཚོན་དང་རྡོ་རྦབ་ཀྱིས་དེད་པ༔ གཡང་ལ་ལྷུང་བ་ཆུར་བྱིང་བ༔ མགོ་ལ་མེ་འབར་བ་སྐྲ་ཚིག་པ་སྐྲ་བྲེགས་པ་གོས་